Gigi Becali a făcut spectacol la declarații după petrecerea de titlu a FCSB-ului. Clubul roș-albastru s-a impus în campionat pentru prima oară după o pauză de 9 ani. Patronul campioanei României l-a pus la punct pe Ionel Dănciulescu. La un moment dat, fostul fotbalist l-a atacat pe Elias Charalambous pentru rolul pe care îl joacă la FCSB.
Elias Charalambous a fost criticat de la venirea sa la FCSB, pentru că nu cipriotul ar fi cel care antrenează echipa și care ia deciziile tehnice. Ionel Dănciulescu l-a atacat dur pe Charalambous în toamna anului trecut.
Gigi Becali nu a trecut cu vederea și l-a „înțepat” pe fostul atacant al lui Dinamo după ce FCSB a câștigat titlul. Declarațiile latifundiarului din Pipera nu au rămas fără răspuns din partea lui Ionel Dănciulescu.
”Este o părere personală, dar nu despre omul Charalambous. Eu vorbeam despre implicarea lui la echipă. Este o părere pe care o au majoritatea oamenilor din fotbal, care este întărită și de Gigi Becali, care intră la emisiuni și explică ce se întâmplă la echipă, cu schimbările…
Face procesul de antrenament împreună cu Mihai Pintilii, dar implicarea lui nu este atât de mare. El are un rol acolo. Vorbește înainte de meciuri, după meciuri, lucruri generale. Eu știu că Pintilii este antrenorul echipei și are implicare mai mare decât Charalambous”, a spus Dănciulescu, la TV Digi Sport.
Gigi Becali a anunțat că îi va prelungi contractul lui Elias Charalambous la FCSB. Mai mult decât atât, antrenorul cipriot ar urma să câștige mai mulți bani pe banca roș-albaștrilor. În discursul său de după FCSB – CFR Cluj (0-1), Becali l-a atacat pe „Danciu-gol”.
”Îi dublez contractul (n.r.- lui Elias Charalambous)! El conduce antrenamentele, Pintilii îl ajută. Nu știu cum se împart, dar ei se ajută. Dar Charalambous e antrenorul, el face.
Băi, nea Dănciulescu, că i-a dat 4 și l-a făcut marionetă, stai tu jos acum! Să vadă ce i-a făcut Charalambous, nota 2 pentru obrăznicie”, a spus Gigi Becali, conform sursei menționate.
Ionel Dănciulescu a avut un discurs dur la adresa lui Elias Charalambous chiar la începutul sezonului. Fostul atacant de la Dinamo și Steaua i-a cerut antrenorului cipriot să își asume statutul pe care îl are la FCSB.